Hlina, Alojz, poslanec NR SR (2014-10-21):
Vážený pán predsedajúci, vážené kolegyne, kolegovia, dovoľte krátku poznámku k tomuto návrhu. Rozmýšľam, prípadne to dávam ako inšpiráciu, že či by sme nemohli tento návrh dať na 10 rokov napríklad. Viete, že mne to príde naozaj až také trápne prášenie, normálne až určitým spôsobom nechutné. Tu ste sa pasovali z OĽaNO, že kto to dal skôr. Viete, ja nevylučujem, že vy by ste boli schopní to každý mesiac predkladať. Teraz zmrazíme na 2015, potom v 2015 budeme zmrazovať na 2016, zase ľudí uspokojíme, že akí sme dobrí (vyslovené s pobavením). Viete, ja vám to skúsim namodelovať, tento, ja ani neviem, čo to je, ja to neviem uchopiť, možno mi niekto pomôže, že jak sme my vlastne dopracovali. A ja vám to poviem cez príbeh troch najvyšších ústavných činiteľov tejto krajiny. Viete, ja si dovolím tvrdiť, že aj v tých najzaostalejších krajinách sú ústavné funkcie tá statusová záležitosť, ktorá, ja som to tu hovoril na príklade anglickej kráľovnej, že ju ťahajú štyri kone a jeden by ju utiahol. Má to určitý význam statusový, hej, to je proste historicky, tak to je. A už keď toto si myslíme, že je problém, tak sme na tom strašne úboho. Na príbehu troch najvyšších našich ústavných činiteľov vám to poviem. Náš prezident, ten aspoň má svoj dom, len má ho v Poprade, ale nemá rezidenciu, lebo my sme všetko rozkradli, všetko sme spizdili, všetko sme pokazili, to proste od VSŽ-ky, to nefunguje, to ani okná nemá, či čo to má, viete. Tak náš prezident býva v bytovke, štátnej bytovke, hej, tak to je fakt honorable. Náš premiér, chudáčisko, ani nemá dom, on si musí prenajímať dokonca byt. On si prenajíma byt, hej, v súkromnej bytovke. To je, tá bytovka ináč má mimoriadne gýčový názov, že Bonaparte. To je, viete, to je, prepáčte za výraz, taká sedlákovina, že to môžete iba v niektorých provenienciách, hej, nazvať, že Bonaparte, to sú presne na hrane, alebo za hranou úbohosti, hej? Síce, a ešte to poviem, tú drobnú poznámku si neodpustím, s krásnym výhľadom na celú Bratislavu, cena však bola vysoká, ale koho by to tu zaujímala. Cenou za jeho výhľad bolo to, že zničil výhľad iným. Nech sa páči. A tretí, chudáčisko, tretí náš najvyšší ústavný činiteľ, predseda parlamentu, ten je na tom úplne najhoršie, to by ste neverili. Ten nemá ani rezidenciu, ten dokonca nemá nič, ani byt, ten musí bývať v nejakom športovom komplexe na dočasné ubytovanie. Viete, náš predseda parlamentu býva v športovom komplexe pre dočasné ubytovanie v mestskom parku v Košiciach. Toto je, vážení, výpočet našich statusových záležitostí troch najvyšších ústavných činiteľov. A my hráme túto boľševickú hru a budeme ju tu hrať, budeme sa tu doťahovať s OĽaNO, kto to dal skôr: my sme to dali skôr, oni to dali skôr, všetci budeme tlieskať. Zmrazte! A hovorím, však zmrazte už na, nech je svätý pokoj, zmrazte to na 20 rokov! Prečo tu každý rok príde proste táto toxická téma, ktorá vždycky zaznie? Lebo však zmrazili si tí nenažranci platy. Viete, že to je, hej? Zmrazte to a je svätý pokoj. Na čo to znova otvárate, hrabete sa v tých sedimentoch? A tu všetci majú tie prehlásenia. Ja viem, že si moc nepomôžem, ja vám ale niečo poviem, vážení. Tu sú z vás niektorí, ktorí by si nezaslúžili 100 euro, nie ten plat. To vám poviem otvorene. Ale sú tu aj ľudia, ktorí by si zaslúžili možno, lebo kto robí, má dostať zaplatené. Viete, ak zo všetkého je najhoršie, a tu sa tie návrhy: zadarmo je najdrahšie, vždycky bolo a vždycky bude. Vždycky zadarmo je najdrahšie. Ak je niekto ochotný robiť zadarmo, tak my, čo sme boli ďalej ako v Malackách, vieme, že niekde je problém, vážení. Niekde je problém. Hej, ak niekto je schopný robiť primátora za 300 euro, Košíc, tak nech sa na mňa nikto nehnevá, to taký altruista, svätý František, nie som si celkom istý, či pán Raši je. A kopu iných prípadov. Čiže niekde bude zakopaný problém. A toho, na to chcem upozorniť, že aspoň to, nepitvajme sa v tom každý rok. Prosím vás, nepitvajme sa v tom každý rok. Tu budú géniovia, ktorí budú nosiť návrhy, 30 poslancov, tu jeden štátnický návrh, vládne limuzíny, tu minule sa niekto dokonca hrabal v tom, že v čom chodí guvernér, že guvernér si kúpil drahé auto. To bolo témou príspevku. No to bol normálne sen! Tak teraz guvernér nech chodí dvestosedmičkou! Pre mňa za mňa, keď si niekto myslí, že to je riešenie. Viete, my sme naozaj, ale naozaj, úboho na tom. To jak sme systémové zlyhanie našich bezpečnostných zložiek, justície, spravodlivosti nahradili zákonom o, voláte to ináč, ale ja vám, ale ja ten zákon volám „udaj svoju mater“, tak tuná tiež našu neschopnosť riešiť veci tak, aby ľudia mali pocit, že my sme tu neni všetci zlodeji. Veď ja som sa sem dostal pred dvoma a ja som sa stal okamžite proste v tých stereotypoch ľudí niekým. Nie sme. Niekto tu neni odkázaný na to, aby tu musel niečo robiť. Niekto je, si ten plat zaslúži, niekto si to nezaslúži. Ale nepodsúvajme ľuďom riešenia, že ich bolesť a ich problém, ich smútok nahradí to, že si to zmrazia a zmrazili si. Ale ešte majú veľa a ešte. Viete čo? To je výrazom našej, ale našej obrovskej neschopnosti, že to takto podsúvame. Naozaj sme na tom veľmi zle, že začína slovenská verejnosť, sa dostala do polohy, že riešením na bolesti tejto krajiny je toto. Prosím vás, pred chvíľkou tu bol Borec. Minule, jak ste, čo ste tu ohlasovali ten váš úžernícky zákon. Včera bol živnostník v pohotovosti, vašej pohotovosti, lebo to je váš, to je firma SMER-u. Vo vašej pohotovosti bol. Povedal, že mu nezaplatili, že si potrebuje požičať 1000 euro. Viete, čo mu povedali? Tu to mám, ja to predstavím, keď tu bude pán Richter. Áno, na dva mesiace musí vrátiť 1300. Nič sa nezmenilo, nič sa nezmenilo, ešte horšie to je. A s akou slávou ste prijímali protiúžernícky balíček, jak ste to tu všetko odprezentovali?! Proste celé to je zlé. Celé je to zlé. Aj toto je zlé, toto je normálne, nenapadá ma ten výraz, mršinárska téma. Mršinárska téma. Tu ešte budete, zvediete súboj s kolegami, že kto s tým prišiel skôr, komu na tom viacej záleží? Kto viacej chce, aby sa zmrazilo? Naozaj je prudkou pravdou to, že niektorí by si, nieže nezaslúžite, vy niektorí by ste si mali doplatiť za to, že tu v teple sedíte, prosím vás. To nie je, že výplatu beriete. Naozaj, prosím vás, ešte by sa k tomu dalo veľa povedať. Ale nech nám je, nech nám je, cez niečo to uchopme, že ako to dopadlo. Ak vás nepresvedčí príbeh našich troch najvyšších ústavných činiteľov, že niečo nie je v poriadku, tak ja už neviem, čo vás presvedčí. Ďakujem. (Potlesk.)